АШМ ауыл тұрғындарын кооператив құруға үйретпекші
DATE: 22:39, 23 Қаңтар 2017 | GMT +5
TITLE: АШМ ауыл тұрғындарын кооператив құруға үйретпекші
URL: https://kaz.inform.kz/news/ashm-auyl-turgyndaryn-kooperativ-kuruga-uyretpekshi_a2991980/
META: DATE: 22:39, 23 Қаңтар 2017 | GMT +5
TOTAL WORDS: 234
AUTHOR(S):
TEXT: «Мемлекет басшысы ҚР АШМ алдына ауыл азаматтарын ауыл шаруашылығы кооперацияларын кең ауқымда құруға ынталандыру және жергілікті тұрғындарды жұмыспен қамтуда ЖҚШ әлеуетін пайдалану бойынша бірқатар міндеттер қойды», делінген хабарламада. Қазіргі таңда, бұл бағыттағы насихат жұмыстарын жоғары деңгейде жүргізу үшін Министрлікте ведомства қызметкерлері мен ғылыми ұйымдар өкілдерінен құрылған сарапшылар тобы құрылды. Айталық, 23 қаңтардан бастап «Атамекен» ҰКП Агробіліктілік орталығы мен «Қазақ агроөнеркәсіптік кешенінің экономикасы және ауылдық аумақтарды дамыту ҒЗИ» ЖШС біріге отырып ауыл шаруашылығы кооперативтерін құру бойынша бес күндік оқыту курстарын бастап кетті. Аталған курстардың қорытындысы мен емтихандардан соң өңірлерге түсіндіру жұмыстарын жүргізетін сарапшы топтар таңдап алынады. Сондай-ақ, бұл үдеріске пилоттық мәртебеде жұмыс жүргізіп жатқан Нұра ауданының 12 кооперативі мен өзге де құрылымдар қатысады. Айта кетейік, АШМ аталған жұмыстар үшін өз қызметкерлерін даярлау үстінде. Алға қойылған міндеттердің үдесінен шығу үшін 30 қаңтардан бастап еліміздің барлық аймақтарында ауыл тұрғындарына ауыл шаруашылығы кооперативтерін құру бойынша тренингтер өткізу жоспарлануда. Бұдан бөлек, жер жерлерде жүргізілетін оқыту барысында бұған дейін құрылған кооперативтердің мониторингі жүргізіледі. Яғни, тиісті инфрақұрылымының барлығы мен қайта өңдеуші кәсіпорындармен өзара байланысы, өткізу нарығы мен өзге де мәселелері сарапталады. Тағы бір айта кетерлік жайт, мұның нәтижесінде ауыл шаруашылығы кооперативтерінің мәліметтер базасын құру және олармен ұдайы байланыста болу жүйесін жолға қою көзделуде. Еске сала кетсек, қазір елімізде 800-ден аса ауыл шаруашылығы кооперативі тіркелген. 2016 жылы сүт өнімдері және ірі қара мал етін әзірлеу бағыттары бойынша 157 кооператив құрылған. Ағымдағы жылы өзге де бағыттарды қамти отырып 250-ге жуық кооператив құру жоспарлануда
